C 184/74
HU
Az Európai Unió Hivatalos Lapja
2023.5.25.
3.5 Az EGSZB egyetért az Európai Bizottsággal abban, hogy annak érdekében, hogy megteremtsük a feltételeket ahhoz, hogy minden ember – különbségeikre való tekintet nélkül – zavartalanul élhessen, boldogulhasson és vezető szerepet tölthessen be, meg kell erősíteni a meglévő esélyegyenlőségi szerveket, hogy teljes mértékben kiaknázhassák a bennük rejlő lehetőségeket, és felkészültebbek legyenek a megkülönböztetés megelőzésére és a megkülönböztetés áldozatainak támogatására.
3.6 Az EGSZB úgy véli, hogy az egyenlőséggel foglalkozó szervek támogatása alapvető fontosságú valamennyi uniós polgár alapvető jogainak biztosításához.
Az egyenlőséggel foglalkozó szervek aktív előmozdítása révén az EU biztosítja a hátrányos megkülönböztetéssel szembesülő uniós polgárok támogatását, valamint a támogatáshoz és képviselethez való jogukat.
3.7 „Az egyenlőség javítása az EU-ban” című véleményének (12) 2.10. pontjában az EGSZB emlékeztet arra, hogy „az egyenlőség előmozdítását és az alapvető jogok védelmét olyan tágabb szociális szemléletbe kell ágyazni, amely gyarapítja és megerősíti a tagállamok és az uniós intézmények azon eszközeit, amelyekkel utóbbiak megvalósítják az állampolgárok, valamint a köz- és magánszereplők támogatását”.
3.8 Ezen a területen olyan uniós szintű fellépésre van szükség, amely összhangban áll a szubszidiaritás és az arányosság elvével, valamint a többi uniós szakpolitikával.
Az Európai Bizottság kijelentette, hogy ez a kezdeményezés a már meglévő jogszabályokat vizsgálja felül hatékonyságuk növelése érdekében, minimumszabályokat állapítva meg, és bevonva a szociális partnereket, illetve a civil társadalmat. 4.
Részletes megjegyzések 4.1 Az egyenlőséggel foglalkozó szervek hatásköreinek bővítése 4.1.1 Az úgynevezett horizontális irányelv elfogadása terén fennálló tartós patthelyzetre tekintettel, valamint az áldozatközpontú megközelítés alapján, amely szerint a késedelmes igazságszolgáltatás az igazságszolgáltatás megtagadását jelenti, az EGSZB úgy véli, hogy a megkülönböztetés interszekcionális és többszörös formáinak nem megfelelő figyelembevétele elszalasztott lehetőség lenne.
A megkülönböztetés egyes formái nem kezelhetők a megkülönböztető okok egyenkénti vizsgálatával, és interszekcionális megközelítést igényelnek.
4.1.2 Bár több meglévő irányelv is előírja a tagállamok számára, hogy hozzanak létre nemzeti esélyegyenlőségi szerveket, a jelenlegi uniós szabályok széles mérlegelési mozgásteret hagynak a felépítés és a működés tekintetében, és jelentős különbségek vannak az egyenlőséggel foglalkozó szervek között a hatásköröket, a függetlenséget, az erőforrásokat, a hozzáférhetőséget és a hatékonyságot illetően.
Az egyenlőséggel foglalkozó szervekre vonatkozó minimumszabályokat bevezető új kezdeményezés célja, hogy hozzájáruljon az egyenlőségközpontú Unió megteremtésére irányuló európai bizottsági erőfeszítésekhez, és fokozza a megkülönböztetésmentességre vonatkozó uniós jogszabályok hatékonyságát.
4.1.3 Az Európai Bizottság arra irányuló javaslata, hogy az egyenlőséggel foglalkozó szervek megbízatását terjesszék ki a 79/7/EGK tanácsi irányelvre annak érdekében, hogy az egyenlőséggel foglalkozó szervek képesek legyenek védelmet nyújtani a nemi alapú megkülönböztetéssel szemben az állami szociális biztonság területén, nem sértheti a szociális partnerek szerepét és hatásköreit, és munkájuk megerősítését és támogatását kell, hogy szolgálja.
4.1.4 Az EGSZB elismeri a központi jelleget, és támogatja annak a javasolt jogi kötelezettségnek a bevezetését, amely szerint az egyenlőséggel foglalkozó szerveknek mentesnek kell lenniük a külső befolyástól, és biztosítani kell, hogy elegendő fenntartható emberi, szakmai, technikai és pénzügyi erőforrással rendelkezzenek.
4.1.5 Az EGSZB üdvözli az egyenlőséggel foglalkozó szervek függetlenségének javasolt erős biztosítékait, amelyek elengedhetetlenek ahhoz, hogy képesek legyenek megfelelő támogatást nyújtani a polgároknak.
4.1.6 Az EGSZB hangsúlyozza, hogy különösen fontos biztosítékokat nyújtani azzal kapcsolatban, hogy legyen elegendő emberi, technikai és pénzügyi erőforrás az egyenlőséggel foglalkozó szervek számára, illetve hogy azok megfelelőek legyenek.
Az erőforrások előfeltételei annak, hogy az egyenlőséggel foglalkozó szervek függetlenek legyenek, és képesek legyenek hatékonyan védeni az áldozatokat és megakadályozni a megkülönböztetést.
4.1.7 Az Európai Bizottság javaslatának része az a követelmény, hogy a közintézményeknek időben konzultálniuk kell az egyenlőséggel foglalkozó szervekkel, és figyelembe kell venniük azok ajánlásait.
Az EGSZB ajánlja annak előírását, hogy a tagállamok számoljanak be az egyenlőséggel foglalkozó szervek ajánlásaival kapcsolatban tett intézkedéseikről és azok eredményeiről.
(12)
Lásd az EGSZB véleményét a következő tárgyban: „Az egyenlőség javítása az EU-ban” (HL C 75., 2023.2.28., 56. o.).